**Kedves Diákok és Szülők!**

**Aki szeretne kérdezni, beszélgetni, vagy reagálni, itt megtalál:** **bernadett.schaller@lutheran.hu**

 **Áhítat: Pünkösd ünnepe**

Az Atya, Fiú, Szentlélek nevében! Ámen.

Zsoltár

Isten szeretete kiáradt szívünkbe
a Szentlélek által, aki adatott nekünk. (Róm 5,5)

Ez a nap az, amelyet az Úr szerzett:

vigadozzunk, és örüljünk ezen.

Az Úr az Isten, aki minket megvilágosít:

magasztallak téged, én Istenem. (Zsolt 118,24.27.28)

*Dicsőség az Atyának, és a Fiúnak és a Szentléleknek,*

*miképpen volt kezdetben, most és mindenkor*

 *és mindörökkön örökké. Ámen.*

Isten szeretete kiáradt szívünkbe
a Szentlélek által, aki adatott nekünk. (Róm 5,5)

**Imádság:**

Jézus Krisztus! Te azért könyörögtél mennyei Atyádhoz, hogy mindazok, akik hisznek benned, eggyé legyenek, amiként te is egy vagy Atyáddal. Kérünk téged: gyűjtsd össze mindazokat, akik vallják a te nevedet, és bizonyságot tesznek rólad szóval és cselekedettel. Egyesíts minket imádásodban és dicsőítésedben. Tégy minket a szenvedők barátaivá. Segíts minket, hogy megbocsássunk az ellenünk vétőknek. Add meg mindnyájunknak Lelked egységét a békesség közösségében. Ámen! (Khrüszosztomosz János 354-407)

**Igehirdetés:**  PÜNKÖSD VASÁRNAP HETE:

*„Amikor ez a zúgás támadt, összefutott a sokaság, és zavar támadt, mert mindenki a maga nyelvén hallotta őket beszélni. Megdöbbentek, és csodálkozva mondták: Íme, akik beszélnek, nem valamennyien Galileából valók-e? Akkor hogyan hallhatja őket mindegyikünk a maga anyanyelvén?” (ApCsel 2,6-8)*

Aki beszélt már idegen nyelven valakivel, az tudja, milyen nagyszerű csoda az, hogy megismerhetjük egymás kultúráját, gondolatait. Valóban igaz a mondás, annyi ember vagy, ahány nyelvet beszélsz.

A Biblia elmondja a „bábeli zűrzavar” történetét, ami ahhoz vezet, hogy az emberek már nem értik meg egymást. Minden értelemben nagy probléma a megértés hiánya. Az amerikai író, Gary Chapman széles körben ismertté vált elmélete az úgynevezett szeretet-nyelvekről pontosan azt fejtegeti, hogy még szeretni is úgy kell egymást, hogy azt a másik érteni, dekódolni tudja.

Ebben a karanténos időszakban többször hallottam, tapasztaltam, hogy voltak olyan gyerekek, akiknek gyakran a feladatok megértése okozott gondot. Ha már értette, hogy mit várnak tőle, meg tudta oldani, de segítségre volt szüksége ahhoz, hogy megértse a feladatot. Ez nem szégyen! Nem vagyunk egyformák, nyelvi készségeink is eltérőek. Lehet, hogy 15-20 év múlva nem lingvisztikai tanulmányát fogjuk olvasni, de beépíti a mosogatógépet, vagy meghegeszti az autó karosszériáját. Meggyőződésem, hogy mindenki kap valami olyan tehetséget Istentől, ami őt egyedivé és különlegessé teszi. Ugyanakkor, bár sokfélék vagyunk, mindannyiunkat hív Isten arra, hogy hozzá kapcsolódjunk. És Istennek megvan arra a képessége, hogy ezt a hívást mindenki érthesse. A pünkösdi csoda ennek a legjobb példája: amit Péter apostol mond, az mindenki számára a maga nyelvén hallatszik. Szinte hallom, hogy néhányan azt kérdezik magukban, ez hogyan lehetséges? Milyen jó lenne, ha nem kellene az angol vagy német szavak tanulásával, felelevenítésével annyi időt tölteni! Biztos, jó volna, azonban azt gondolom: még ennél is jobb lenne, ha az egymás iránti megértő szeretetben növekedni tudnánk. Otthon, iskolában, munkahelyen, Európa szerte, és minden emberi viszonyulásban a gyümölcsöző és békés megoldást megtalálni. Az lenne csak igazán a pünkösdi csoda!

**Imádkozzunk!**

Tekints reánk, Urunk, és légy velünk, hogy mi is veled lehessünk. Jöjj fényeddel, mert bennünk sok a sötétség. Jöjj tanácsoddal, mert könnyen megtorpanunk. Jöjj szépségeddel, mert olyan csúnyák és taszítók vagyunk sokszor. Jöjj erőddel, hogy felegyenesedjünk. Jöjj békéddel, hogy összhangra találjunk. Jöjj jóságoddal, hogy bűneinkből hozzád meneküljünk. Vedd el szívünk keménységét. Egyesíts bennünket az imádságban. Jézus nevében fordulunk hozzád, mert általa megnyitottad előttünk az eget, és bezártad mögöttünk a pokol kapuját. Ámen.

**Mi Atyánk…**

Mi Atyánk, aki a mennyekben vagy,
Szenteltessék meg a Te neved,
Jöjjön el a Te országod,
Legyen meg a Te akaratod,
Amint a mennyben, úgy a földön is.
Mindennapi kenyerünket
add meg nekünk ma,
És bocsásd meg vétkeinket,
Miképpen mi is megbocsátunk
az ellenünk vétkezőknek,
És ne vígy minket kísértésbe,
De szabadíts meg a gonosztól.

Mert Tiéd az ország, a hatalom és a dicsőség,

mindörökké. Ámen.

**Áldás:**

Istennek népe: Az Úr áldjon meg és őrizzen meg téged! Az Úr világosítsa meg az Ő szent arcát terajtad és könyörüljön rajtad! Az Úr fordítsa az Ő szent arcát tefeléd, és adjon tenéked békességet! Ámen.

*Zene: Izsóp –Eljött az óra*